Nv merkent mich ſw̾ noch tǒgen lige
Nv merkent mich ſw̾ noch tǒgen lige·
ir ſunt irgeben der froͤiden ſpil·
dc rate ich v́ gar ane valſchē můt·
er w̾e vnwis d̾ mir des v̾zige·
d̾ tag nit mer irwinden wil·
d̾ leit v̾ſicht daſt vúr rúwe gůt·
frowe ſwas ich nv giſage·
went ir doch niend̾ ſpꝛechen h̾re wach·
es wirt vnſˢ aller klage·
das vns ſo rechte leide nie biſchach
nein frowe v̾ſehent e das vngemach·

Si hoꝛte das ich vs ernſte rief·
ſi ſpꝛach nu wache miner froͤiden hoꝛt·
ich můs dich leid̾ ſchiere vō mir lan·
ir trêne vil vf im zerſwief·
ſi ſpꝛach wacht̾ dins ſanges woꝛt
dú hant den tag zefroͤide vns kunt getan·
er iſt ſo gern bi mir·
vn̄ ich bi im· die wile ich iem̾ mag·
wacht dins ſangis imbir·
vnz das ane zwiuel kom̄ ſúl der tag·
wan nien kein wib ſo lieblich me gelag·

IR hant v́chs vnwêgſten nv bidacht·
der mâſſe kan dú wendet leit·
dauō ſo lere ich v́ch die maſſe wol·
ich hab v́ch in vngemuͤte bꝛacht·
doch hab ichs v́ dur gůt geſeit·
dc ir v́ch ſcheidēt ſit es tagen ſol
er ſpꝛach frowe des iſt zit·
ſwie we mir tůt das ich mich din enbar·
frowe din weinen mît·
dc dich got iem̾mere wol bewar·
vn̄ kv́ſſe mich e das ich von dir var·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse